ข่าวลือ
ข่าวลือในโซเชียลมีเดียแพร่สะพัดเร็วยิ่งกว่าเชื้อโรค ใครเจอแจ็กพอตโดนปล่อยข่าวลือในสังคมออนไลน์ ถือว่างานเข้าอย่างแรง
29 ก.ย. 2557

ข่าวลือในโซเชียลมีเดียแพร่สะพัดเร็วยิ่งกว่าเชื้อโรค ใครเจอแจ็กพอตโดนปล่อยข่าวลือในสังคมออนไลน์ ถือว่างานเข้าอย่างแรง
ยามนี้คนที่เอามือก่ายหน้าผาก คือ สุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย ที่เจอข่าวลือแล้วลืออีก จากที่เคยแพร่อยู่ตามเว็บบอร์ดของเว็บไซต์ต่างๆ ก็ขยายวงออกมาในเฟซบุ๊ก ในไลน์ โดยที่มีคนแชร์กันไปคึกคัก โดยไม่รู้ว่ากำลังช่วยกันขยายวงข่าวมั่วให้แพร่ไปทั่วไทย
เนื้อข่าวที่มีคนต้นเรื่องโพสต์ขึ้นมาคือ รายชื่อบริษัทประกันภัยอันตรายที่ควรห่างๆ ไว้สำหรับผู้ที่จะถอยป้ายแดงทั้งหลาย รวมทั้งที่ถอยมาแล้ว ป้ายไม่แดงแล้ว
รายชื่อแบล็กลิสต์บริษัทประกัน (รถยนต์) ข้อมูลจากบริษัท... รู้ไว้ก็ดีนะ แล้วก็ใส่รายชื่อบริษัทประกันภัย 8 แห่งลงไป นักท่องเว็บเจอข้อมูลไม่ได้มีการตรวจสอบว่าถูกหรือผิด ทั้งๆ ที่รายชื่อบริษัทที่นำมาส่งข่าวต่อๆ กันนั้น บางแห่งถูกสั่งปิดมานานหลายปี บางแห่งก็ฟื้นฟูกิจการไปเรียบร้อยแล้ว มีผู้ถือหุ้นใหม่ต่างชาติเข้ามา
ไอ้ข่าวลือที่เดิมไปส่งต่อกันในอีเมลลูกโซ่ ก็ยังไม่มีผลมากนัก แต่ที่แรงและเร็ว มีผลมากที่สุดก็คือไปลือกันในแอพพลิเคชั่นไลน์ ส่งผลให้บริษัทประกันขายกรมธรรม์ไม่ได้ เลยต้องวิ่งไปหา ประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ให้ออกมาช่วยการันตีฐานะการเงิน และยืนยันว่าบริษัทไม่ได้ติดบัญชีดำแต่อย่างใด
คปภ.ช่วยการันตีฐานะการเงินได้ แต่ไปสกัดข่าวที่แพร่กระจายในไลน์ไม่ได้ ทำให้สุขเทพต้องเลิกก่ายหน้าผาก เดินทางไปดีเอสไอ แจ้งความดำเนินคดีกับคนเผยแพร่ข้อมูลเท็จที่ทำให้บริษัทได้รับความเสียหายทั้งทางชื่อเสียงและธุรกิจ ใครที่ได้รับข้อมูลและแชร์กันไปเรื่อยๆ ระวังคุกนะครัช ขอเตือน!